再用陳園韻示鄧志宏
作者：李綱
朝代：宋

paragraphs: 青松更雪霜，始見枝幹老。
挺然節操士，安用致身早。
吾衰習禪觀，頗覺得無惱。
每於文字間，未免尚窮討。
遇物空吟哦，愧乏句語好。
有時肆狂言，自哂太草草。
儒生捨翰墨，無與寄幽抱。
富貴非所願，神仙渺雲島。
寧知萬卷中，養此一氣浩。
子若汗血駒，振轡千里道。
我如鎩翮鴻，毛羽半摧槁。
適然相值遇，豈異宛丘翿。
新詩迭唱酬，險韻類虛擣。
文章雖末技，塵語貴除掃。
勉哉扛鼎力，迴此狂瀾倒。
此外復何爲，窮通付旻昊。